google/wiki40b huggingface dataset:
El Sexto Sentido

Πληροφορίες σχετικά με το άλμπουμ

Το El Sexto Sentido περιέχει διάφορα μουσικά στοιχεία και μουσική ποικιλία. Στο άλμπουμ υπάρχουν μπαλάντες καθώς και υπερδραματικές εκτελέσεις όπως αυτές στα Un alma sentenciada και Olvídame. Επίσης υπάρχουν ποπ μελωδίες και ποπ/ροκ κομμάτια συνδυασμένα με λάτιν στοιχεία όπως στα Amar sin ser amada, Seduction, No me voy a quebrar. Το άλμπουμ περιέχει και δύο διασκευές: την επιτυχία της tejano ερμηνεύτριας Selena, Amor Prohibido και τη διασκευή της ιταλικής επιτυχίας 24000 baci στα ισπανικά με τίτλο 24000 besos.
Με την παραγωγή αυτού του άλμπουμ όπως και με τη σύνθεση πολλών κομματιών ασχολήθηκε ο πασίγνωστος παραγωγός "Estefano". Το άλμπουμ είναι καλοσχεδιασμένο, πλήρες και γεμάτο με συναισθήματα. Περιλαμβάνει 12 τραγούδια στα ισπανικά και τις αγγλικές εκδοχές 3 τραγουδιών για τις μη ισπανόφωνες αγορές. Προτάθηκε και το 2005 και το 2006 για βραβεία Λάτιν Γκράμμυ. Πρόκειται για μία ακόμη εμπορική επιτυχία από την Ταλία.
Το Amar sin ser amada κατάφερε να φτάσει μέχρι την 2η θέση του Latin Billboard των Ηνωμένων Πολιτειών χάνοντας την πρωτιά από την μεγάλη επιτυχία της Σακίρα, La Tortura.

Επανέκδοση και βραβεία

Το 2006 το άλμπουμ αυτό επανακυκλοφόρησε κάτω από το όνομα El Sexto Sentido Re+Loaded, το οποίο περιλαμβάνει κάποια από τα τραγούδια του προηγούμενου άλμπουμ αλλά και τρία νέα τραγούδια καθώς και ένα ρεμίξ.
Πρώτο single μετά την επανέκδοση του άλμπουμ ήταν το Cantando Por Un Sueño, ενα τραγούδι που δημιουργήθηκε ειδικά για το ομώνυμο reality show του Μεξικού.
Στη συνέχεια κυκλοφόρησε το single Olvídame για τις χώρες της Λατινικής Αμερικής μόνο, ενώ για τις Ηνωμένες Πολιτείες το No, No, No με τη συμμετοχή του Romeo Santos από το συγκρότημα Aventura που γνώρισε πολύ μεγάλη επιτυχία καθώς έφθασε στη θέση #4 στα Hot Latin Tracks.
Αυτό το άλμπουμ δέχθηκε πάρα πολλές διακρίσεις όπως τα βραβεία Orgullosamente Latino και τα Oye Awards και προτάθηκε για τα βραβεία Latin Grammy, ως το καλύτερο άλμπουμ της χρονιάς από γυναίκα τραγουδίστρια. Τη βραδιά της απονομής η Thalía τραγούδησε το Seducción.
Η επανέκδοση του The Sixth Sense πούλησε πάνω από 250,000 αντίτυπα. Την ίδια χρονιά μάλιστα η Ταλία αναγνωρίστηκε από τις δισκογραφική της εταιρία μία από τις πιο εμπορικές καλλιτέχνιδες, έχοντας πουλήσει πάνω από 25.000.000 αντίτυπα παγκοσμίως μέχρι τότε (2006).
Βερακρούς (πόλη)

Αποικισμός και εποχή του χρυσού

Ο Ισπανός καπετάνιος "Juan de Grijalva", μαζί με τον "Bernal Díaz del Castillo", έφτασαν για πρώτη φορά το 1518 στην περιοχή αργότερα γνωστή ως "San Juan de Ulúa". Οι Ισπανοί έδωσαν το όνομα αυτό επειδή προσγειώθηκαν κατά την χριστιανική γιορτή του Ιωάννη του Βαπτιστή (24 Ιουνίου) και προς τιμήν του καπετάνιου τους. Επειδή η πρώτη αποστολή ανακάλυψε χρυσό στην περιοχή, μια δεύτερη αποστολή υπό την εποπτεία του Ερνάν Κορτές έφθασε το 1519. Ο Κορτές ίδρυσε τον οικισμό, ονομάζοντάς τον "Villa Rica de la Vera Cruz". Όταν ο Κορτές και οι στρατιώτες του κατέστρεψαν τον δεσποτισμό των Αζτέκων και έκλεξαν έναν δήμαρχο και έναν γενικό καπετάνιο, δημιούργησαν το πρώτο δημοτικό συμβούλιο στην αμερικανική ήπειρο. Η πόλη ήταν η πρώτη στην ηπειρωτική Αμερική που έλαβε ένα Ευρωπαϊκό έμβλημα, το οποίο εγκρίθηκε από τον Κάρολο Κουίντο της Ισπανίας στις 4 Ιουλίου 1523.
Όπως και σε άλλα μέρη του Μεξικού, οι Ιθαγενείς πληθυσμοί υπέφεραν από επιδημίες ευρωπαϊκών ασθενειών, οι οποίες κατέστρεψαν τον πληθυσμό μετά από επαφή. Οι Ισπανοί άρχισαν να φέρνουν αφρικανούς σκλάβους μέσω του λιμανιού του Βερακρούς για να εργάζονται σε φυτείες ζαχαροκάλαμου. Τον 16ο αιώνα, η πόλη διέθετε περισσότερους σκλάβους από οποιονδήποτε άλλη στο Μεξικό. 
Επειδή η περιοχή ήταν πλούσια σε χρυσό, οι εξορύξεις τράβηξαν την προσοχή πειρατών με αποτέλεσμα να χτιστούν διάφορα οχυρά στην ακτογραμμή της περιοχής. Ωστόσο η πόλη λεηλατήθηκε από πειρατές λίγες φορές, με ποιο σοβαρή το 1683, όταν 3 διάσημοι πειρατές-καπετάνιοι συνεργάστηκαν.

Νεώτερη ιστορία

Ο 19ος αιώνας χαρακτηρίστηκε από ένοπλες συγκρούσεις. Κατά τη διάρκεια του μεξικανικού πολέμου της ανεξαρτησίας, η Ισπανία έστειλε στρατεύματα για να διατηρήσει τη θαλάσσια σύνδεση. Το 1820, οι αντάρτες κατάκτησαν την πόλη, παρά τις προσπάθειες του προέδρου να τους σταματήσουν. Το 1847 κατά τη διάρκεια του Αμερικανικό-Μεξικανού πολέμου, οι δυνάμεις των Ηνωμένων Πολιτειών εισέβαλαν στην πόλη με αποτέλεσμα μετά από λίγες μέρες να καταληφθεί. 
Οι συγκρούσεις και οι ζημίες των εμπορικών σχέσεων με την Ευρώπη έπληξαν το λιμάνι του Βερακρούς. Μέχρι το 1902, οι λιμενικές εγκαταστάσεις είχαν υποβαθμιστεί και θεωρήθηκε από τις πιο επικίνδυνες στις αμερικανικές ακτές. Ο τότε πρόεδρος συζήτησε με ξένες επιχειρήσεις για τον εκσυγχρονισμό της υποδομής του λιμένα.
Μεταξύ Απριλίου και Νοεμβρίου 1914, κατά τη Μεξικανική Επανάσταση (1910-1920), οι ΗΠΑ επιτέθηκαν και κατέλαβαν το λιμάνι σε μια προσπάθεια να διατηρήσουν το εμπόριο στη διαμάχη με τον Πρόεδρο Βικτοριάνο Χουέρτα.
Τον Σεπτέμβριο του 2010, ο τυφώνας Καρλ, ένας μικρός ισχυρός τυφώνας κατηγορίας 3, προκάλεσε εκτεταμένες πλημμύρες και ζημιές που έπληξαν περίπου μισό εκατομμύριο ανθρώπους. Χάθηκαν 16 ανθρώπινες ζωές ενώ υπήρχαν επίσης αγνοούμενοι. Σαράντα πέντε δήμοι στο κράτος ανακηρύχθηκαν περιοχές καταστροφής. Οι προκαταρκτικές εκτιμήσεις ζημιών ανέρχονται συνολικά σε 3,9 δισεκατομμύρια δολάρια και 50 δισεκατομμύρια μεξικάνικα πέσο.
Liberation

Ιστορικό

Το έβδομο στούντιο άλμπουμ της Αγκιλέρα, Lotus (2012), έγινε το λιγότερο επιτυχημένο εμπορικά άλμπουμ της. Έφτασε μέχρι τη θέση 7 στο Billboard 200 και έχει πουλήσει 290,000 μονάδες στις Ηνωμένες Πολιτείες. Το 2013, η τραγουδίστρια έκανε διάλειμμα από το Αμερικανικό μουσικό σόου The Voice, στο οποίο ήταν κριτής για να ασχοληθεί με την οικογένειά της και με νέα μουσική.
Στις 3 Μαΐου 2018, η Αγκιλέρα κυκλοφόρησε το τραγούδι και το βίντεο για το "Accelerate", στο οποίο συμμετέχουν οι ράπερ Ty Dolla Sign και 2 Chainz. Η τραγουδίστρια ανακοίνωσε επίσης ότι ο τίτλος του επερχόμενου άλμπουμ είναι Liberation. Αποκαλύφθηκε το εξώφυλλο, η λίστα των τραγουδιών και το άλμπουμ έγινε διαθέσιμο για προπαραγγελία στην ιστοσελίδα της. Έγινε γνωστό ότι θα κυκλοφορεί κάθε εβδομάδα και ένα νέο τραγούδι από το άλμπουμ, μέχρι την ημέρα της κυκλοφορίας του. Ακολούθησε η κυκλοφορία των προωθητικών σινγκλ "Τwice" και "Like I Do", ενώ το "Fall in Line" με τη Ντέμι Λοβάτο κυκλοφόρησε ως το πρώτο επίσημο σινγκλ του άλμπουμ στις 16 Μαΐου.
Το Liberation κυκλοφόρησε παγκόσμια στις 15 Ιουνίου 2018. Στα καταστήματα της Target στην Αμερική έγινε διαθέσιμη μια αποκλειστική  έκδοση,που περιελάμβανε συλλεκτική μπλούζα.

Σινγκλ

Το πρώτο προωθητικό σινγκλ από το Liberation κυκλοφόρησε στις ψηφιακές πλατφόρμες στις 3 Μαΐου 2018, μαζί με το μουσικό του βίντεο. Το "Accelerate" ήταν η πρώτη της κυκλοφορία από προσωπικό της άλμπουμ σε έξι χρόνια. Είναι ένα τραγούδι με έντονες χιπ χοπ επιρροές, στο οποίο συμμετέχουν οι ράπερ Ty Dolla Sign και 2 Chainz. Στις 11 Μαΐου κυκλοφόρησε το δεύτερο προωθητικό σινγκλ, "Twice". Σε αντίθεση με το πρώτο, δεν συνοδευόταν από μουσικό βίντεο. Το τρίτο προωθητικό σινγκλ, το "Like I do", περιελάμβανε τον ράπερ GoldLink και κυκλοφόρησε στις 7 Ιουνίου.
Το πρώτο επίσημο σίνγκλ του άλμπουμ, το "Fall in Line", στο οποίο συμμετέχει η τραγουδίστρια Ντέμι Λοβάτο κυκλοφόρησε στις 16 Μαΐου. Οι δύο τραγουδίστριες είχαν ανακοινώσει την κυκλοφορία του από την προηγούμενη μέρα στα μέσα κοινωνικής δικτύωσης.
Φραγκοπηδήματος Κυπριανός

Ο ηγούμενος της μονής του Φραγκοπηδήματος Ηλείας Κυπριανός ήταν κληρικός και αγωνιστής του 1821.
Ήταν στρατηγός και οδηγούσε τους στρατιώτες στις μάχες όλων των χωριών που βρίσκονταν γύρω από την Μονή του, και πάντοτε με αυτούς εξεστράτευε.
Τσεχικές εκλογές Γερουσίας (2016)

Οι εκλογές για την ανάδειξη των μελών της Γερουσίας που διεξήχθησαν στην Τσεχική Δημοκρατία έγιναν σε δύο γύρους. Ο πρώτος διενεργήθηκε στις 7 και 8 Οκτωβρίου 2016, με το δεύτερο γύρο στις 14 και 15 Οκτωβρίου. Ο πρώτος γύρος διεξήχθη παράλληλα με τις περιφερειακές εκλογές και αρκετά σχετικά δημοτικά δημοψηφίσματα, με σημαντικότερο εκείνο το δημοψήφισμα στο Μπρνο σχετικά με τη θέση του σιδηροδρομικού σταθμού της πόλης (δεσμευτικό μόνο για τους δήμους).
Ο κυβερνών συνασπισμός του Τσεχικού Σοσιαλδημοκρατικού Κόμματος (ČSSD), του ANO 2011 και της Χριστιανικής και Δημοκρατικής Ένωσης (KDU-ČSL) διατήρησε την πλειοψηφία στην ολομέλεια της Γερουσίας, με το KDU-ČSL να σημειώνει τα μεγαλύτερα κέρδη, , ενώ οι Σοσιαλδημοκράτες υπέστησαν τις μεγαλύτερες απώλειες, διατηρώντας μόνο δύο από τις δώδεκα έδρες που διεκδικούσαν για επανεκλογή. Η συμμαχία ΑΝΟ 2011 κέρδισε τον πρώτο γύρο με δεκατέσσερις υποψήφιους να προκρίνονται στον δεύτερο γύρο, όμως μόνο τρεις από αυτούς κατάφεραν να εκλεγούν, δυσαρεστώντας το κόμμα. Το πιο επιτυχημένο κόμμα της αντιπολίτευσης ήταν το κεντροδεξιό Δημοκρατικό Κόμμα Πολιτών. Είχε 6 υποψήφιους που προκρίθηκαν στον δεύτερο γύρο και κατάφεραν να εκλεγούν οι τέσσερις από αυτούς (συμπεριλαμβανομένου του Ζντένεκ Νίτρα, ο οποίος κατήλθε ως ανεξάρτητος).

Εκλογικό σύστημα

Το ένα τρίτο της 81μελούς Γερουσίας εκλέγεται κάθε δύο χρόνια, με τους γερουσιαστές να υπηρετούν εξαετή θητεία. Οι έδρες εκλέγονται σε ενιαίες εκλογικές περιφέρειες, χρησιμοποιώντας το σύστημα της εκλογής σε 2 γύρους.
Καμίγ Λιμπάρ

Συλλογική Καριέρα

Ξεκίνησε την συλλογική του καριέρα αγωνιζόμενος στην ομάδα της γενέτειράς του, την Σταντ Ντουντελάνζ από το 1937. Κατέκτησε μαζί της το εγχώριο πρωτάθλημα το 1939, το 1940, το 1945, το 1946 και το 1947. Αναδείχτηκε, επίσης, πρώτος σκόρερ του πρωταθλήματος το 1946, σε ισοπαλία με 17 τέρματα με τον Πολ Φελέρ, και το 1947 με 22 τέρματα.
Μετά από αυτούς τους πέντε τίτλους, μετακόμισε στην Γαλλία για λογαριασμό της ΡΚ Στρασμπούρ όμως δεν κατάφερε να αγωνιστεί παρά σε έξι αναμετρήσεις. Αποφάσισε, τότε, να μεταγραφεί στην Ζιροντέν Μπορντό η οποία αγωνιζόταν στην δεύτερη κατηγορία. Πέτυχε 41 από τα 107 τέρματα της ομάδας του εκείνη την σεζόν. Στις 7 Μαΐου 1950, ο ομάδα κατέκτησε για πρώτη φορά στην ιστορία του το Πρωτάθλημα Γαλλίας, δώδεκα μήνες αφότου είχε πετύχει την άνοδο στην πρώτη κατηγορία. Με τους Ντε Χάρντερ και Καργκού, αποτέλεσε έναν εκ των πρωταγωνιστών της ομάδας εκείνη την σεζόν.
Αποχώρησε, ωστόσο, από την Μπορντό για να ξαναβρεί την δεύτερη κατηγορία υπογράφοντας συμβόλαιο συνεργασίας με την ΦΚ Μετς για διάρκεια μίας σεζόν και στη συνέχεια στην Τουλούζ ΦΚ. Αποχώρησε από την ενεργό δράση το 1952.

Διεθνής Καριέρα

Αγωνίστηκε με το Λουξεμβούργο το χρονικό διάστημα μεταξύ 1943 και 1947, στη διάρκεια του οποίου κατάφερε να πετύχει 3 τέρματα σε 8 επίσημες συμμετοχές. Συμπεριλαμβανομένων των ανεπίσημων αναμετρήσεων που έδωσε η Εθνική Λουξεμβούργου εκείνο το διάστημα, μετρά συνολικά 24 διεθνείς συμμετοχές στην διάρκεια των οποίων πέτυχε 14 τέρματα από το 1938 ως το 1947.

Προπονητική Καριέρα

Επέστρεψε στον χώρο του ποδοσφαίρου από την θέση του προπονητή και ξεκίνησε τη νέα του καριέρα την σεζόν 1952-53, αναλαμβάνοντας την τεχνική ηγεσία της Περπινιάν, ενώ στη συνέχεια εντάχθηκε στην Λε Μαν, η οποία αγωνιζόταν τότε στο Ερασιτεχνικό Πρωτάθλημα Γαλλίας. Παρέμεινε στην ομάδα επί τέσσερις σεζόν προτού επιστρέψει στους Γιρονδίνους. Διαδεχόμενος τον Σαντιάγο Ουρτιθμπερέα, ανέλαβε επικεφαλής της ομάδας για την σεζόν 1956-57 η οποία αγωνιζόταν στην δεύτερη κατηγορία και την βοήθησε να επιστρέψει στην πρώτη κατηγορία έπειτα από μια νίκη στη διάρκεια της τελευταίας αγωνιστικής, στις 31 Μαΐου 1959. Το 1960, αντικαταστάθηκε από τον Σαλβαδόρ Αρτίγας στην τεχνική ηγεσία της ομάδας και έβαλε τέλος στην προπονητική του καριέρα.
Αμφίδικος

Στην ελληνική μυθολογία ο Αμφίδικος ή Ασφόδικος ήταν ήρωας της Θήβας, γιος του επίσης ήρωα Αστακού και της Αμυμώνης. Είχε τρεις αδελφούς, τον Ίσμαρο, τον Λέαδο και τον Μελάνιππο, και μαζί απέκρουσαν τους Αργείους κατά την επιδρομή των Επτά επί Θήβας. Κατά την παράδοση, στην πρώτη σύγκρουση εκείνου του πολέμου σκοτώθηκαν ο Πολυνείκης και ο Ετεοκλής. Στη δεύτερη, ο Αμφίδικος σκότωσε τον Παρθενοπαίο, όπως αναφέρουν τόσο η Βιβλιοθήκη Απολλοδώρου (Γ 6, 8) όσο και ο Παυσανίας (Θ 18, 6). Αντιθέτως, ο Ευριπίδης (στις Φοίνισσες) αναφέρει ότι ο Παρθενοπαίος σκοτώθηκε από τον Περικλύμενο, άποψη που μνημονεύει και ο Παυσανίας με προσθήκη του. Επίσης, ο Παυσανίας καθορίζει και τον τόπο του τάφου του Αμφιδίκου ή Ασφοδίκου, γράφοντας: «Προς δε τη πηγή τάφος εστί Ασφοδίκου». Η πηγή αυτή ήταν η «Οιδιπόδεια Κρήνη», που βρισκόταν στον δρόμο προς τη Χαλκίδα, πιο κάτω από τις Προιτίδες Πύλες των Θηβών.
Σχέσεις Ελλάδας-Αιθιοπίας

Ιστορία

Παρόλο που η πρώτη ελληνική διπλωματική αποστολή στην Αιθιοπία χρονολογείται από το 1917 με τη δημιουργία του ελληνικού προξενείου, μετανάστες από την Ελλάδα είναι παρόντες στην Αιθιοπία στην υπηρεσία του Αυτοκράτορα ή των ευγενών από τουλάχιστον τα μέσα του 18ου αιώνα. Το 1935 το προξενείο αναβαθμίστηκε σε πρεσβεία. Από το 1951 έως το 1992, η Αιθιοπία είχε πρεσβεία στην Αθήνα, αλλά αναγκάστηκε να την κλείσει για οικονομικούς λόγους. 
Αν και οι δύο χώρες υπέγραψαν εμπορικές συμφωνίες το 1933, το 1955 και το 1959, ο όγκος των συναλλαγών μεταξύ τους παραμένει πολύ χαμηλός. Ο Υπουργός Εξωτερικών, Θεόδωρος Πάγκαλος, πραγματοποίησε επίσημη επίσκεψη στην Αιθιοπία το 1998. Η εθνικοποίηση των ιδιοκτησιών που ανήκαν στους Έλληνες υπηκόους στην Αιθιοπία κατά τη διάρκεια του καθεστώτος Ντεργκ, είναι ένας παράγοντας στις σχέσεις μεταξύ των δύο χωρών.
Γκόθαμ Σίτυ

Το Γκόθαμ Σίτυ είναι φανταστική Μεγαλούπολη, πόλη διαμονής του υπερήρωα Μπάτμαν της DC Comics. Η πόλη ονομάστηκε για πρώτη φορά κατοικία του Μπάτμαν στο τέταρτο τεύχος του Μπάτμαν (Δεκέμβριος 1940) και από τότε χρησιμοποιείται μέχρι σήμερα. 
Παραδοσιακά η τοποθεσία της Γκόθαμ Σίτυ ορίζεται στην Νέα Ιερσέη των Ηνωμένων Πολιτειών. Με τα χρόνια, η ατμόσφαιρα και η εικόνα της πόλης Γκόθαμ έχει επηρεαστεί από πόλεις όπως η Νέα Υόρκη και το Σικάγο.
Μπαλτσίκ

Ετυμολογία

Η πόλη πήρε το όνομά της από το μεσαιωνικό ηγεμόνα Μπαλίκ, αδελφό του Ντομπρότιτσα, από τον οποίο πήρε το όνομά της η πόλη του Ντόμπριτς.

Το παλάτι του Μπαλτσίκ

Κατά τη διάρκεια της υπαγωγής και διοίκησης του Μπαλτσίκ από τη Ρουμανία, η πόλη ήταν προσφιλές θέρετρο της βασίλισσας Μαρίας της Ρουμανίας (1875 – 1938), συζύγου του βασιλιά Φερδινάνδου Α' της Ρουμανίας, η οποία έχτισε εδώ τη θερινή κατοικία της, γνωστής ως «Ήσυχη Φωλιά» (Tenha Yuva).
To μικρό αυτό βασιλικό παλάτι άρχισε να χτίζεται το έτος 1924 σε σχέδια των Ιταλών αρχιτεκτόνων Augustino και Americo, με μορφολογικά στοιχεία ανατολίτικης και βαλκανικής αρχιτεκτονικής. Στο ανάκτορο αυτό συνυπάρχει ένας μουσουλμανικός μιναρές με ένα χριστιανικό παρεκκλήσιο, που αντανακλούν τις θρησκευτικές περί μπαχαϊσμού πεποιθήσεις της βασίλισσας.   
Ο πέτρινος θρόνος της βασίλισσας Μαρίας, που υπάρχει στους κήπους του παλατιού και αγναντεύει την ανοικτή θάλασσα, είναι σήμερα   προσφιλές σημείο φωτογράφησης των επισκεπτών του ανακτόρου. Το δαιδαλώδες πάρκο του παλατιού απομιμείται το μυθικό λαβύρινθο της Κρήτης.
Περίφημος είναι και ο Βοτανικός Κήπος του Μπαλτσίκ, με 3.000 περίπου είδη φυτών, μια σπάνια συλλογή κάκτων και αιωνόβια άνω των 300 ετών δένδρα.
Κάθε χρόνο πραγματοποιείται στη πόλη του Μπαλτσίκ το Φεστιβάλ ταινιών Μικρού μήκους IN THE PALACE
Θέμα Μελενίκου

Το Θέμα Μελενίκου ήταν διοικητική διαίρεση της Βυζαντινής Αυτοκρατορίας, μικρό Θέμα, στην Θράκη με διοικητική έδρα το Μελένικο της σημερινής Βουλγαρίας. Το θέμα άγνωστο πότε δημιουργήθηκε, αναφέρεται σε έγγραφα του 1304, του 1319 και του 1320.
Υποδιαιρέσεις του θέματος ήταν το Καπετανίκιον Βαλαβίσδας, το Καπετανίκιον Διακάστρου, και το Καπετανίκιον Άνω Βαλαβίσδας.
Δατάμης

Βιογραφία

Γεννήθηκε στην Καρία και ήταν γιος τού Καμισσάρη σατράπη μέρους της Κιλικίας, το οποίο συνόρευε με την Καππαδοκία και της συζύγου του, που ήταν από τη Σκυθία ή την Παφλαγονία. 
Ο πατέρας του είχε την εύνοια τού Αρταξέρξη Β΄ της Περσίας· ο Δατάμης έγινε ένας από τους σωματοφύλακες τού βασιλιά. Με την ικανότητά του διακρίθηκε στον πόλεμο εναντίων των Καδουσίων της Μηδίας Ατροπατηνής, έτσι όταν στη μάχη απεβίωσε ο πατέρας του, ο Αρταξέρξης Β΄ τον έθεσε διάδοχο εκείνου. 
Διακρίθηκε για τις στρατιωτικές του ικανότητες και τον ζήλο του στην υπηρεσία του Βασιλέως, αν και αργότερα εξεγέρθηκε εναντίον του. Υπέταξε δύο σατράπες, που είχαν αποστατήσει, τον Θύο της Παφλαγονίας και τον Ασπίδα της Καταoνίας (κεντρικής Καππαδοκίας).
Οι ικανότητές του προκάλεσαν έχθρες και αντιζηλίες στην αυλή του Αρταξέρξη Β΄, όπως και κατηγορίες ότι εξεγέρθηκε εναντίον του Βασιλέα. Τότε ο Δατάμης πραγματικά εξεγέρθηκε και εγκατέλειψε τον στρατό που είχε συγκεντρώσει υπό την αρχηγία του Μανδροκλή του Μαγνήσιου περί το το 368 π.Χ. προκειμένου να καταλάβει τμήμα της Παφλαγονίας. Επίσης, επιτέθηκε στη Σινώπη στις ακτές της Μαύρης Θάλασσας, εκδίδοντας μάλιστα δικό του νόμισμα. Παρά την απουσία ιστορικών λεπτομερειών, ορισμένα ανέκδοτα από αυτή την περίοδο της ζωής του σώζονται στις αφηγήσεις του Πολύαινου.
Γιακόβ Αγκάμ

Τεχνοτροπία

Ο Agam Yaakov προσδίδει, στα έργα του, διαφορετικές εντυπώσεις μέσω των εναλλασσόμενων οπτικών γωνιών και του παιχνιδίσματος του φωτός. Ο Αγκάμ χαρακτήρισε το έργο του "πολυφωνικό" ή "μεταπολυφωνικό".
Πρόγραμμα Ranger

Το πρόγραμμα Ranger περιλάμβανε μια σειρά μη επανδρωμένων τηλεκατευθυνόμενων διαστημικών αποστολών των Ηνωμένων Πολιτειών στη δεκαετία του '60. Στόχος τους ήταν να ληφθούν οι πρώτες κοντινές εικόνες της επιφάνειας της Σελήνης. Προορισμός των διαστημικών σκαφών Ranger ήταν, αφού φτάσουν κοντά στη Σελήνη, να επιχειρήσουν ελεύθερη πτώση και να μεταδώσουν όσα στοιχεία προλάβουν πριν την τελική σύγκρουση στην επιφάνειά της. Τα Ranger σχεδιάστηκαν, ξεκινώντας το 1959, σε τρεις διαφορετικές εκδόσεις (αγγλ. blocks), το Μπλοκ 1, το Μπλοκ 2 και το Μπλοκ 3. Κάθε Μπλοκ είχε ιδιαίτερους στόχους αποστολής και σταδιακά πιο εξελιγμένη τεχνολογία. Το Jet Propulsion Laboratory που είχε την ευθύνη του σχεδιασμού του προγράμματος προέβλεψε πολλές εκτοξεύσεις για κάθε Μπλοκ, έτσι ώστε να συγκεντρωθούν όσο το δυνατόν περισσότερη εμπειρία στον σχεδιασμό και την κατασκευή καθώς και επιστημονικά αποτελέσματα, αλλά και για να εξασφαλισθεί ότι θα γίνει τουλάχιστον μια επιτυχής αποστολή.
Συνολικά η έρευνα, ανάπτυξη, οι εκτοξεύσεις, και οι διοικητικές δαπάνες για τις εννέα αποστολές του προγράμματος (Ranger 1 μέχρι 9) κόστισαν περίπου 170 εκατομμύρια δολάρια.

Περιγραφή των σκαφών Ranger

Τα διαστημικά σκάφη τύπου Ranger ήταν εξοπλισμένα με έξι φωτογραφικές μηχανές. Οι φωτογραφικές μηχανές ήταν όλες όμοιες, ήταν όμως η κάθε μία στραμμένη σε διαφορετικό οπτικό πεδίο, και η κάθε μια είχε διαφορετικούς φακούς, διαφορετικούς χρόνους έκθεσης και διαφορετική ανάλυση σάρωσης. Το φωτογραφικό σύστημα αποτελούνταν από δύο κανάλια -το κανάλι μερικής κάλυψης Πι (αγγλ. P, partial) και το κανάλι πλήρους κάλυψης Εφ (αγγλ. F, full). Τα δυο κανάλια ήταν ανεξάρτητα αφού είχαν χωριστές παροχές ηλεκτρικού ρεύματος, χρονόμετρα, και τηλεπικοινωνιακό σύστημα μετάδοσης. Το κανάλι Εφ είχε δύο φωτογραφικές μηχανές: την φωτογραφική μηχανή Α ευρείας γωνίας και την φωτογραφική μηχανή Β οξείας γωνίας. Το κανάλι Πι είχε τέσσερις φωτογραφικές μηχανές: την P1 και P2 (οξείας γωνίας) και P3 και P4 (ευρείας γωνίας). Η τελευταία εικόνα από το κανάλι Εφ λαμβανόταν σε ύψος περίπου 5 χλμ, δηλαδή μεταξύ δυόμιση και πέντε δευτερόλεπτα πριν από την τελική σύγκρουση, ενώ η τελευταία εικόνα από το κανάλι Πι λαμβανόταν δυο έως τέσσερα δέκατα του δευτερολέπτου πριν από την τελική σύγκρουση, και σε ύψος περίπου 600 μ. Η ανάλυση των φωτογραφιών ήταν περίπου 1.000 φορές μεγαλύτερη από αυτή των μέχρι τότε διαθέσιμων από παρατηρήσεις μέσω τηλεσκοπίων.
Οξυγόνο (ταινία)

Πλοκή

Σε μια επαρχιακή πόλη, ζουν στο ίδιο σπίτι η Μάγδα, ο άρρωστος σύζυγός της Μανώλης, ο γιος τους Χρήστος, η κόρη τους Γιώτα και ο γαμπρός τους Στέλιος. Ο Χρήστος είναι σε σχέση με τη Τζία, η οποία έχει έναν γιο, τον Τίμο. Ο Χρήστος και ο Στέλιος θέλουν να απαλλοτριώσουν ένα οικόπεδο. Προκειμένου να το καταφέρουν, ο Χρήστος προσεγγίζει ερωτικά τον αντιδήμαρχο και έτσι ξεκινά μια θυελλώδης σχέση. Ο αντιδήμαρχος είναι παντρεμένος με τη Βίκυ και έχουν δύο παιδιά.
Στην πορεία, αποκαλύπτεται η κρυφή σχέση της Μάγδας με τον Στέλιο, οξύνεται η σχέση του Χρήστου με τη Τζία, ενώ η σύζυγος του αντιδήμαρχου αρχίζει να υποψιάζεται. Τα πάντα ανατρέπονται, όταν ο αντιδήμαρχος αντιλαμβάνεται τη συνωμοσία που έχει στηθεί σε βάρος του.

Βραβεία

Η ταινία κέρδισε το βραβείο FIPRESCI στο Φεστιβάλ Κινηματογράφου Θεσσαλονίκης το 2003.
Σαλαμάνκα (επαρχία)

Η Σαλαμάνκα (Salamanca) είναι μια επαρχία της δυτικής Ισπανίας, στο δυτικό τμήμα της αυτόνομης κοινότητας της Καστίλης και Λεόν. Συνορεύει με τις επαρχίες της Θαμόρα, του Βαγιαδολίδ, της Άβιλα, και του Κάθερες· και με την Πορτογαλία.
353.110 κάτοικοι (2006) ζουν στην επαρχία, από τους οποίους το 45% ζουν στην πρωτεύουσα, την Σαλαμάνκα. Υπάρχουν 362 δήμοι στην επαρχία, από τους οποίους οι περισσότεροι από τους μισούς είναι χωριά με λιγότερους από 300 κάτοικοι.
Υπάρχουν Ρωμαιοκαθολικοί καθεδρικοί ναοί στη Σαλαμάνκα και την Θιουδάδ Ροδρίγο.
Μέρες του '36

Βραβεία/Διακρίσεις

Διακρίθηκε με 2 βραβεία στο φεστιβάλ Θεσσαλονίκης και με το FIPRESCI Prize για το Forum of New Cinema στο φεστιβάλ Βερολίνου.
Σάλτσμπουργκ

Ιστορία

Από τα παλιά χρόνια το Σάλτσμπουργκ αποτελεί σημαντική πόλη στο δρόμο μεταξύ βορρά και νότου. Μεγάλο πλούτο απέκτησε η πόλη στα σύνορα της Βαυαρίας με το ορυκτό αλάτι (γερμανικά: "Salz", εξ ου και το όνομά της). Η πόλη προστατευόταν από το κάστρο (γερμανικά: "Burg") που φέρει το όνομα Χοενσάλτσμπουργκ και σήμερα αποτελεί σημαντικό αξιοθέατο. Σημαντική εμπορική και τουριστική σημασία έχει για την πόλη το γεγονός ότι εδώ γεννήθηκε ο μουσικοσυνθέτης Βόλφγκανγκ Αμαντέους Μότσαρτ. Το όνομα του φέρουν σήμερα πολλά εμπορικά προϊόντα όπως λικέρ, σοκολατάκια κλπ. Ενδιαφέρον παρουσιάζει η καλοδιατηρημένη παλαιά πόλη, εποχής μπαρόκ, που κατασκευάστηκε μετά την μεγάλη πυρκαϊά και το πανόραμα ως πύλη πρόσβασης για τις Άλπεις.
Μοίρες ως δεκαδικός αριθμός

Μοίρες ως Δεκαδικός αριθμός (ΜΔ) εκφράζει το γεωγραφικό πλάτος και μήκος γεωγραφικών συντεταγμένων ως δεκαδικό κλάσμα και χρησιμοποιείται σε πολλά Συστήματα γεωγραφικών πληροφοριών (GIS), εφαρμογές χαρτογράφησης στο web όπως το Google Maps, και συσκευές GPS. Οι Μοίρες ως Δεκαδικός αριθμός είναι μια εναλλακτική λύση για την απεικόνιση μοιρών, λεπτών και δεύτερων (DMS). Όπως με το γεωγραφικό πλάτος και γεωγραφικό μήκος, οι τιμές οριοθετούνται ανάμεσα σε ±90 ° και ±180 °.
Τα θετικά γεωγραφικά πλάτη βρίσκονται βόρεια του Ισημερινού ενώ τα αρνητικά γεωγραφικά πλάτη νότια του Ισημερινού. Τα θετικά γεωγραφικά μήκη βρίσκονται ανατολικά του Μεσημβρινού ενώ αρνητικά γεωγραφικά μήκη δυτικά του Μεσημβρινού. Το γεωγραφικό πλάτος και γεωγραφικό μήκος εκφράζονται συνήθως με αυτήν τη σειρά, πρώτα το γεωγραφικό πλάτος και μετά το γεωγραφικό μήκος.
Σοφοκλής Πιλάβιος

Σπουδές

Έχει φοιτήσει στη Σχολή Μωραΐτη και έχει αποφοιτήσει με σπουδές στη Νομική (στο Πανεπιστήμιο Αθηνών) και στο Διεθνές Εμπορικό Δίκαιο (στο αγγλικό Πανεπιστήμιο του Σάουθαμπτον). Αφού τελείωσε με τις σπουδές του, απασχολήθηκε με τη δικηγορία, ιδρύοντας ένα δικό του Δικηγορικό Γραφείο, με ειδίκευση στο Εμπορικό, στο Αστικό και στο Αθλητικό Δίκαιο.

Σταδιοδρομία και δικαστικές υποθέσεις

Ήταν ένα από τα μέλη της Επιτροπής Διεθνών Σχέσεων της Ελληνικής Ποδοσφαιρικής Ομοσπονδίας για 12 χρόνια, από το 1997 έως το 2009. Έχει διατελέσει μέλος της Π.Α.Ε. Παναθηναϊκός, εφόσον ήταν στο Διοικητικό Συμβούλιο και παράλληλα, Νομικός Σύμβουλος, από το 2000 έως το 2004. Επίσης, ήταν και στην Ομάδα Νομικών Εμπειρογνώμων της UEFA από το 2002 μέχρι το 2004 και στο Dispute Resolution Chamber της FIFA. Ήταν επικεφαλής των δικηγόρων pro bono του CAS για την Ολυμπιάδα της Αθήνας.
Από το 2007 είναι εκπρόσωπος της UEFA και από το 2012 ως σήμερα είναι ένα από τα μέλη της Ποδοσφαιρικής Επιτροπής της FIFA. Επίσης, το διάστημα μεταξύ του 2006 και του 2009 διετέλεσε Πειθαρχικός Επιθεωρητής της UEFA, από το 2009 ως σήμερα διατελεί 3ος Αντιπρόεδρος της Επιτροπής Διοργανώσεων Συλλόγων της UEFA και από το έτος 2009 έως το 2012 Πρόεδρος της ΕΠΟ.
Τον Μάρτιο του 2019 του επιβλήθηκε ποινή κάθειρξης πέντε ετών και στέρηση πολιτικών δικαιωμάτων για δύο χρόνια, η οποία αφορά το αδίκημα της απιστίας επειδή ζημίωσε μαζί με άλλους πρώην προέδρους την περιουσία της ΕΠΟ με 13 εκατομμύρια ευρώ.
Είναι ένα από τα ιδρυτικά στελέχη και ένα από τα μέλη του Διοικητικού Συμβουλίου στο ίδρυμα Κάνε μια Ευχή Ελλάδος. Έχει γνώσεις στην αγγλική και στην γερμανική γλώσσα.